ตัวเลข “โควิด” วันนี้เป็นศูนย์ “ศบค.” เผยไทยไม่พบผู้ติดเชื้อในปท. ต่อเนื่อง 23 วันแล้ว!
"โฆษก ศบค." เผยตัวเลข "โควิด" วันนี้เป็นศูนย์ ไทยไม่พบผู้ติดเชื้อในประเทศต่อเนื่อง 23 วันแล้ว วอนประชาชนอดทน ใส่หน้ากากอนามัยต่ออีกระยะ 
"โฆษก ศบค." เผยตัวเลข "โควิด" วันนี้เป็นศูนย์ ไทยไม่พบผู้ติดเชื้อในประเทศต่อเนื่อง 23 วันแล้ว วอนประชาชนอดทน ใส่หน้ากากอนามัยต่ออีกระยะ
17 มิ.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 17 มิ.ย.63 เมื่อเวลา 11.30 น. ที่ทำเนียบรัฐบาล
โดยระบุว่า ยอดผู้ติดเชื้อโควิด-19 เป็นศูนย์ ไม่พบผู้ติดเชื้อรายใหม่ทั้งในประเทศ และที่เดินทางเข้าประเทศพักยังสถานที่กักกันที่รัฐจัดให้ (State Quarantine) ทำให้ยอดผู้ป่วยยืนยันสะสม คงที่ 3,135 ราย รักษาหายเพิ่ม 3 ราย รักษาหายแล้ว 2,996 ราย ยังรักษาอยู่ 81 ราย และไม่มีผู้เสียชีวิต ยอดผู้เสียชีวิตรวม ยังคงอยู่ที่ 58 ราย
ทั้งนี้ ประเทศไทยมีผู้ป่วยในประเทศเป็น 0 แล้ว 23 วัน ซึ่งผู้เชี่ยวชาญระบุว่า ระยะที่ปลอดภัยคือ 28 วัน โดยคิดจากอัตราการเพาะเชื้อของไวรัส 14 วัน จึงขอให้ประชาชนใส่หน้ากากอนามัยต่อไปอีกระยะก่อน